**KOV rahanduse töörühma protokoll**

 15.04.2024

Algus 11:00

Lõpp 12:30

Koosoleku juhataja: Sulev Liivik – Regionaal- ja Põllumajandusministeerium

**Töörühma liikmed:** Andrus Jõgi, Mart Uusjärv – Regionaal- ja Põllumajandusministeerium; Lemmi Oro, Kairit Eha – Rahandusministeerium; Angelika Kallakmaa-Kapsta, Silver Tamm – Tallinna Linnavalitsus; Aime Roosioja – Järva Vallavalitsus; Andres Laisk – Saue Vallavalitsus; Randar Lohu – Saku Vallavalitsus; Allar Haljasorg – Kohila Vallavalitsus. Kutsutud 10 isikut.

**Päevakord:**

Ettepanekud KOV tulubaasi muutmiseks.

Protokollile on lisatud päevakorrapunktidega seotud „Ettepanekud KOV tulubaasi muutmiseks“.

**Päevakorrapunkt**

Regionaal- ja Põllumajandusministeeriumi esindajad tutvustasid 11.04.2024. a valitsuskabinetis kohalikele omavalitsustele (edaspidi *KOV*) kinnitatud järgmisi ettepanekuid (vt täpsemalt protokolli lisa):

1. Tulumaksu ümberkorraldus

• KOVidele laekuva füüsilise isiku tulumaksu osa arvestamise määrad:

- 2025. a pensionituludelt 5,50% ja muudelt tuludelt 11,29%;

- 2026. a pensionituludelt 8,50% ja muudelt tuludelt 10,64%;

- alates 2027. a pensionituludelt 10,23% ja muudelt tuludelt 10,23%;

• KOVidele laekuva tulubaasi (tulumaks ja tasandusfond) vähenemise kompensatsioon:

- 2025. a ei või väheneda üle 1,5% võrreldes stsenaariumiga, kui midagi ei muudeta;

- 2026. a ei või väheneda üle 2,0% võrreldes stsenaariumiga, kui midagi ei muudeta;

- 2027. a ei või väheneda üle 2,5% võrreldes stsenaariumiga, kui midagi ei muudeta;

- 2028. a ei või väheneda üle 3,0% võrreldes stsenaariumiga, kui midagi ei muudeta;

- 2029. a ei või väheneda üle 3,0% võrreldes stsenaariumiga, kui midagi ei muudeta.

2. Maamaksu määramisel kohalike omavalitsuste autonoomia suurendamine

Ettepanekud:

- alates 2025. a on muu maa maksimaalne määr 2,0%;

- alates 2026. a saab iga KOV ise otsustada maamaksu aastase kasvu piirangu protsendi. Üleriigiline miinimumkasv aastas on 5 eurot. Kui KOVi määraga maamaksu kasv on üle 5 euro, siis rakendub KOVi määratud kasvu protsent. Kui KOV kasvupiirangut ei kehtesta, jätkub automaatselt praegu seaduses kehtiv maamaksu aastase kasvu piirang 10% / 5 eurot;

- alates 2026. a kehtestab iga KOV kodualuse maa maksusoodustuse suuruse eurodes ja kaob üleriigiline pindalapõhine maamaksuvabastus;

- maamaksu seaduse muudatus esitada Vabariigi Valitsuse 2. mai 2024. a istungile.

3. Kohalikele omavalitsustele looduskaitsealadest tingitud maamaksu vähenemise kompenseerimine

Ettepanek: Alates 2025. a kompenseerida KOVidele looduskaitsealadest tingitud maamaksu laekumise vähenemine summas 3 mln eurot.

4. Sotsiaalse taristu arendustasu

Ettepanek: 2024. a II poolaastal esitada seaduseelnõu VTK kooskõlastamiseks. Seadusemuudatus saaks jõustuda 2026. a.

5. Amortisatsiooni komponendi lisamine koolikoha tegevuskulu arvlemisse

Ettepanek: Eeldatavasti 2026. a rakendada koolikoha arvlemises amortisatsiooni komponenti.

6. Tasandusfondi valemi muutmine

Ettepanek: Rakendada tasandusfondi uuendatud tagamaalisuse koefitsiente alates 2025. a järk-järgult. Kavandada tasandusfondi valemi ülevaatus.

7. KOVide finantsdistsipliini tagamise lisanduvad meetmed. Tõhustada ministeeriumi rolli KOVide eelarvestrateegiate menetlemisel

Ettepanekud:

- täiendada kohaliku omavalitsuse üksuse finantsjuhtimise seadust (KOFS) reegliga, et Regionaal- ja Põllumajandusministeerium võib KOVide eelarvestrateegiate läbivaatamisel anda KOVile ennetavaid soovitusi finantsdistsipliini järgimiseks ning raske finantsolukorra ohu ärahoidmiseks;

- täiendada KOFSi reegliga, et KOVi viimase 4 aasta põhitegevuse tulemid kokku peavad olema suuremad kui viimase 4 aasta intressikulu/finantskulu kokku;

- algatada KOFSi muudatus 2025. a.

8. CO2 ja MF KOV hoonete energiatõhususe toetusmeetmete vahendite kasutamine kasvupiirkondade investeeringuvajaduse katmiseks

Ettepanek:

Arvestada KOVide hoonete energiatõhususe parandamise meetmete planeerimisel kasvupiirkondade vajadustega.

9. KOVidele seatud bürokraatlike nõuete vähenemine

Ettepanek: Algatada lasteaedadele kehtestatud nõuete ülevaatamine.

10. Potentsiaalsete uute kohalike maksude rakendamine

Vastavad ettepanekud ja seaduseelnõu VTK uute kohalike maksude kehtestamiseks võiksid valmida 2024. a lõpuks, Riigikogu menetlusse saab kohalike maksude teema suunata 2025. a. Potentsiaalne jõustumise aeg on 2027. a.

11. KOVide laenuvõime piirangute personaalne arvestus

Ettepanek: Kaaluda netovõlakoormuse piirmäära muutusi pärast tulumaksu ümberkorralduste mõjude selgumist 2028. a.

Regionaal- ja Põllumajandusministeeriumi esindajad märkisid, et võrreldes 05.01.2024. a KOV rahanduse töörühmas arutatuga loobuti juriidilise isiku tulumaksust KOVidele osa andmisest, sest KOVid ei olnud nõus stabiilselt kasvava füüsilise isiku tulumaksu asemel saama tulu volatiilse loomuga juriidilise isiku tulumaksust. Lisaks leevendati füüsilise isiku tulumaksu ümberkorralduse mõju, kehtestades aastasele vähenemisele lae.

KOVide esindajad avaldasid arvamust, et ümberkorralduse puhul ei saa rääkida tulumaksu tuleviku kasvude vähendamisest, sest reaalselt halveneb kasvupiirkondade KOVide investeerimisvõimekus. Murekohaks on võimalik tuleviku stsenaarium, kus nt pensione ei indekseerita ja seega tulumaks pensionitelt kasvab vähem kui tulumaks palgatulult. See vähendab KOVide tulubaasi, võrreldes olukorraga kui muudatust ei toimuks. Kvoodiraha ei ole realistlik kompensatsioon tulubaasi vähendamisele, sest eeldab uute hoonete ehitamisel energiat raiskavate vanade hoonete lammutamist, mida kasvupiirkonna KOVidel on keeruline leida.

Regionaal- ja Põllumajandusministeeriumi esindajad märkisid, et maamaksuseaduse eelnõu kooskõlastusringi järgselt muudeti huvigruppide kriitika tõttu 2025. a plaanitav maamaksu aastase kasvu piir 50%/20 eurot tagasi 2024. a kehtivaks kasvupiiranguks 10%/5 eurot. 2026. a saab KOV ise kehtestada kasvu piirangu, aga minimaalne kasvu määr on 5 EUR.

KOVid avaldasid arvamust, et netovõlakoormuse piirmäär võiks jääda 80%-le kuni majanduslanguse lõpuni. Regionaal- ja Põllumajandusministeeriumi esindajad selgitasid, et arvestades kõrgeid intresse, KOVide põhitegevuse tulemite vähenemist ja valitsussektori eelarve suurt defitsiiti, ei ole realistlik juba fikseeritud netovõlakoormuse protsentide vähenemist 80%-lt 60%-le muuta.

Protokollija: Sulev Liivik